Dan Boksin Mayweather ya sayi agogon Naira Biliyan 6
Mayweather da agogon Naira Biliyan 6 da ya saya
Tsohon dan damben bokin Floyd Mayweather, dan asalin Amurka ya nuna a shafin sadarwasa na Instagram agogon da ya saya da aka kiyasta kudinsa a kan Dala Miliyan 18 kwatankwacin Naira Biliyan 6.
dan kimanin shekara 41, Flyod Mayweather ya yi ritaya daga harkar damben boskin ne a bara (2017) kuma shi ne dan wasan da ya fi kowane samun a tsakanin ’yan wasa da ke fadin duniya.
’Yan wasan sun hada da masu buga kwallon kafa da masu kokawar turawa (Wrestling) da masu buga kwallon golf da masu damben boksin da masu yin gudun motoci da masu guje-guje da tsalle-tsalle da sauransu.
A jaridar Fobes wacce ke wallafa ’yan wasa 100 da suka fi samun kudi a duniya, Floyd Mayweather ne ya kasance a sahun farko, inda dan kwallon Barcelona Lionel Messi ya kasance na biyu bayan ya sabunta kwantaraginsa da kulob din a bara, yayin da dan kwallon Real Madrid Cristiano Ronaldo ya kasance a matsayi na uku. Wadannan ’yan wasa ne suke sahun farko da na biyu da na uku a matsayin wadanda suka fi samun kudi a fadin duniya a bangaren wasanni.
Mayweather ya kafa tarihin yin damben boksin sau 50 ba tare da an doke shi ba, da hakan ta sa ya samu kyaututtuka daban-daban daga Hukumar da ke kula da damben boksin a Amurka da ma ta duniya baki daya.
Wasan da ya yi na karshe kafin ya yi ritaya shi ne wanda suka gwabza da McGregor, inda Mayweather bayan ya samu nasara a wasan ya samu kyautar Dala Miliyan 300 kwatankwacin Naira Biliyan 10 da miliyan 800 yayin da McGregor kuma ya samu kyautar Dala miliyan 100 kwatankwacin Biliyan 3 da miliyan 600 duk da an doke shi.
Agogon da Mayweather ya saya yana kunshe ne da nau’in zinare da azurfa da kuma lu’ulu wanda wani kamfani ya kera masa shi musamman, al’amarin da ya sa kawo yanzu babu irin agogon a duk fadin duniya.
Mayweather, dan Amurka, matashi ne da har yanzu bai yi auren fari ba.
Mayweather matashi ne mai sha’awar sanya kayayyaki masu tsada, ciki har da mota da agogo da sutura da sauransu.